liechticonsulting/filtered_apertus_pretrained huggingface dataset:
La regenza suttametta trais ulteriuras fusiuns da vischnancas al cussegl grond

La regenza grischuna ha approvà trais ulteriuras cunvegnas davart fusiuns da vischnancas. I sa tracta da la fusiun da las vischnancas dad Andeer, da Clugén e da Pignieu a la vischnanca dad Andeer, da las vischnancas da Flond e da Surcuolm a la vischnanca da Mundaun sco er da las vischnancas da Praden e da Tschiertschen a la vischnanca da Tschiertschen-Praden. La regenza ha deliberà las missivas correspundentas e propona al cussegl grond da metter en vigur las fusiuns per il 1. da schaner 2009. Il cussegl grond vegn a tractar las fatschentas en la sessiun da december.

Sch'il cussegl grond accepta questas trais fusiuns da vischnancas, sa reducescha il dumber da vischnancas dal Grischun da 203 a 190 per il cumenzament da l'onn 2009.

Gia en la sessiun d'avust aveva il cussegl grond approvà las fusiuns da las vischnancas da Veulden, da Sched, da Tràn e da Tumegl a la nova vischnanca da Tumegl, da las vischnancas da Tavau e da Wiesen a la vischnanca da Tavau sco er da las sis vischnancas da la Val Müstair a la nova vischnanca da vallada da Val Müstair. Tenor l'artitgel 64 da la constituziun dal chantun Grischun promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. Ultra da quai po il chantun pajar contribuziuns per promover fusiuns. La nova vischnanca dad Andeer survegn dal chantun ina contribuziun da promoziun en la summa da totalmain 1'225'000 francs. Per la nova vischnanca da Mundaun importa la contribuziun da promoziun 900'000 francs e per la nova vischnanca da Tschiertschen-Praden è previsa ina contribuziun da 2'550'000 francs.

Gremi: regenza

Funtauna: rg chanzlia chantunala dal Grischun

Data: 06.10.2008
La "giunta provinciale di Sondrio" sin visita tar la regenza grischuna a Puschlav

La "giunta provinciale di Sondrio" visita mardi, ils 7 d'october 2008, il Grischun. La scuntrada cun la regenza grischuna ha lieu a Puschlav. A la testa da la delegaziun da noss pajais vischin stat il president Fiorello Provera. Ils giasts vegnan retschavids dal president da la regenza Stefan Engler e da l'entira regenza. Suenter il bainvegni a Puschlav èsi previs da visitar il center da commerzi d'electricitad da la Rezia energia. La scuntrada da las regenzas vegn terminada cun ina tschaina communabla.

La regenza tgira mintga onn contacts cun represchentantas e cun represchentants da stadis esters en Svizra u cun regenzas da pajais vischins. Quests discurs èn elements impurtants da las relaziuns externas dal chantun. En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. Autras visitas servan en emprima lingia al barat d'experientschas sin il champ cultural, economic e politic.

Infurmaziun per las medias:

A las 16.00 po vegnir fatga ina fotografia communabla da las duas delegaziuns tar la Rezia energia (via da Clalt 307) a Puschlav.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 06-10-2008
Da vischnancas e da regiuns

La Punt Chamues-ch:

La revisiun parziala da la planisaziun locala da la vischnanca da La Punt Chamues-ch dals 18 da december 2007 vegn approvada cun incumbensas.

Contribuziuns chantunalas a differentas instituziuns

Project collectiv "selvicultura 2008":

La regenza grischuna ha approvà il project collectiv "selvicultura 2008" che custa totalmain 19'670'000 francs. L'intent dal project è quel d'exequir - tenor prioritads ch'èn definidas cleramain - lavurs necessarias ed urgentas en ils secturs da la tgira dal guaud da protecziun, da la biodiversitad e da la tgira dal guaud giuven ordaifer il guaud da protecziun. Il project collectiv "selvicultura 2008" è vegnì elavurà da l'uffizi forestal dal Grischun per incumbensa da circa 200 proprietarias e proprietaris da guaud privats e publics dal chantun.

Restauraziun da l'ospizi dal Gottard:

A la restauraziun da l'ospizi vegl ("Vecchio Ospizio") sin il pass dal S. Gottard vegn pajada ina contribuziun da 50'000 francs.

Fond da sport:

Il chantun sustegna trais projects cun totalmain 22'400 francs or dal fond da sport. Ina contribuziun survegnan il club da hockey Cuira Capricorns per cumprar equipaments da goli, il club d'unihockey Calanda Flyers Trimmis per cumprar bandas per il champ grond e gols sco er la federaziun grischuna da hockey sin glatsch per sa participar al turnier da hockey sin glatsch da la ARGE ALP che ha lieu dals 27 fin ils 30 da december 2008 a Landshut ed ad Erding (Baviera).

Projects da vias

La regenza ha approvà totalmain 452'000 francs per construir e per sanar il suandant traject da via:

- via naziunala A13: prestaziuns d'electroinschigner e remplazzament dals ventilaturs axials dal tunnel Isla Bella.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 9.10.2008
La cumissiun per economia e taxas sustegna la revisiun parziala da la lescha da taglia

La regenza vegn a suttametter al cussegl grond en la sessiun d'october 2008 la missiva davart la revisiun parziala da la lescha chantunala da taglia. Sut la direcziun da Franco Quinter ha la cumissiun per economia e taxas (CET) predeliberà la missiva per mauns dal cussegl grond. Er il cusseglier guvernativ Martin Schmid è stà preschent a questa sesida.

Tras la revisiun duai la lescha da taglia dal Grischun vegnir adattada en dus puncts al dretg fiscal federal armonisà. D'ina vart vegnan las disposiziuns per levgiar l'imposiziun economica dubla adattadas a las novas reglas da la lescha federala davart la taglia federala directa. Da l'autra vart vegn la disposiziun davart las facilitaziuns fiscalas per domiciliar interpresas novas u per mantegnair interpresas existentas midada en quel senn, ch'ils dischavantatgs actuals dal lieu pon vegnir eliminads. Plinavant duai la cumpetenza da relaschar debits fiscals fitg gronds vegnir surdada a la regenza.

Suenter avair discutà il project en moda intensiva ha la cumissiun concludì unanimamain d'entrar en il project e da proponer al cussegl grond da deliberar il sboz da lescha da la regenza.

Infurmaziuns:

president da la cumissiun Franco Quinter, tel. 081 650 05 05

Gremi: cumissiun per economia e taxas

Funtauna: rg cumissiun per economia e taxas

Data: 15.10.2008
Il luf a Sursaissa

Durant las emnas passadas èn vegnidas stgarpadas en tut 18 nursas sin pliras alps da nursas a Sursaissa ed en Lumnezia. Sco chaschunader dals donns è vegnì identifitgà in luf. In'analisa dal DNA ch'è vegnida fatga a l'universitad da Losanna conferma la spezia: canis lupus - ubain luf. Per il mument na pon dentant anc vegnir fatgas naginas indicaziuns davart la schlattaina u schizunt davart l'individi. Ulteriuras analisas èn en lavur.

L'uffizi da chatscha e pestga parta dal fatg ch'i na sa tractia betg da quel animal che sa trategna gia dapi onns tranter Glion e Mustér, oravant tut da la vart sanestra da la Surselva. Eventualmain èsi il luf ch'è vegnì observà la primavaira passada al pass da l'Alpsur.

Infurmaziuns:

- dr. Georg Brosi, manader da l'uffizi da chatscha e pestga, tel. 081 257 38 92

- Hannes Jenny, biolog da selvaschina, uffizi da chatscha e pestga, tel. 081 257 38 92

Gremi: uffizi da chatscha e pestga dal Grischun

Funtauna: rg uffizi da chatscha e pestga dal Grischun

Data: 15.10.2008
Da vischnancas e da regiuns

Regiun Grischun dal nord:

La regenza ha approvà l'ordinaziun davart la realisaziun da la planisaziun directiva regiunala dal Grischun dal nord ch'è vegnida concludida da la radunanza da tala regiun ils 6 da november 2007. A medem temp ha ella prendì enconuschientscha dal program da plirs onns concernent il svilup regiunal dal territori per la perioda 2007 - 2010. Per realisar quest program ha ella deliberà in credit da 110'000 francs.

Puntraschigna:

Il project "rempar per la protecziun cunter crudada da crappa God Languard" da la vischnanca da Puntraschigna vegn approvà. Als custs vegn garantida ina contribuziun da maximalmain 81'600 francs.

Fanas:

A la vischnanca da Fanas vegn garantida ina contribuziun da 72'000 francs per la 4. etappa da la renovaziun dal provediment d'aua.

Lumnezia-Val S. Pieder:

Il plan per il svilup dal guaud Lumnezia-Val S. Pieder vegn approvà. Quel regla l'utilisaziun futura dal guaud e fixescha las finamiras e las strategias da cultivaziun da la selvicultura a lunga vista.

Contribuziuns chantunalas a differentas instituziuns

Tgira da monuments:

Il chantun sa participescha cun totalmain 655'700 francs vi da differents projects da la tgira da monuments. Sustegnidas vegnan la restauraziun generala da la chasa-pravenda catolica a Sagogn, la restauraziun generala da la chasa Trepp a Tusaun, la restauraziun da l'oratori da S. Anna a Puschlav-Borgo, la renovaziun da la baselgia parochiala evangelic-refurmada a Tschlin, la restauraziun dal tetg da la baselgia refurmada a Vuorz sco er la midada da construcziun cun restauraziun generala da la chasa Willi a Lantsch.

Scola professiunala a Cuira:

La dumonda per endrizzar da nov il local da demonstraziun "installaziuns sanitaras/stgaudament/stagnaria/tolaria/tecnica da chasa" en la scola professiunala a Cuira vegn approvada. A l'instituziun responsabla vegn garantida ina contribuziun chantunala da construcziun da maximalmain 228'800 francs.

Biblioteca per umans tschorvs ed impedids da la vesida:

Als custs per digitalisar e per structurar ils cudeschs auditivs analogs da la biblioteca svizra per umans tschorvs ed impedids da la vesida vegn deliberada ina contribuziun unica da 7'200 francs.

Exposiziun Lulo Tognola:

L'exposiziun dal graficher Lulo Tognola che ha lieu ils mais da schaner e da favrer 2009 a Bellinzona e l'ediziun d'in catalog latiers vegnan sustegnidas cun ina contribuziun dad 8'000 francs.

Societad da musica da Trimmis:

A la societad da musica da Trimmis vegn concedida ina contribuziun da maximalmain 13'500 francs per unifurmas novas.

Club da tennis da Panaduz:

Per restaurar la chasa dal club survegn il club da tennis da Panaduz ina contribuziun da maximalmain 23'000 francs or dal fond da sport.

Projects da vias

La regenza ha approvà totalmain 180'000 francs per construir e per sanar il suandant traject da via:

- via taliana: lavurs d'impressari, Soazza - Pian San Giacomo

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 23.10.2008
La maturitad professiunala, ina istorgia da success

Il chantun Grischun ha la quota la pli auta da maturandas e da maturands professiunals cumpareglià cun ils auters chantuns da la Svizra. La maturitad professiunala (MP) è la via prospectiva dal sistem da furmaziun svizzer. Per promover la maturitad professiunala ha l'uffizi per la furmaziun professiunala dal Grischun lantschà - ensemen cun l'uffizi federal da furmaziun professiunala e da tecnologia - ina campagna da reclama per la maturitad professiunala.

La maturitad professiunala giauda ina gronda stima en la politica da furmaziun dal chantun Grischun. En il program da la regenza 2005 fin 2008 è fixà explicitamain sco mesira: "Augmentar la quota tar la maturitad professiunala d'emprendistas e d'emprendists." Il chantun Grischun ha la quota la pli auta da maturandas e da maturands professiunals cumpareglià cun ils auters chantuns da la Svizra. L'onn 2007 importava la quota en tut la Svizra circa 12 pertschient ed en il chantun Grischun stgars 16 pertschient.

La maturitad professiunala è in diplom da furmaziun autonom e pretensius che cumplettescha l'emprendissadi e che avra ina retscha da vias da furmaziun superiuras. Tgi che ha absolvì ina maturitad professiunala, dispona d'ina qualificaziun dubla, l'abilitad da lavurar sin ina professiun e l'abilitad dad ir a studegiar.

Ensemen cun l'uffizi federal da furmaziun professiunala e da tecnologia (UFFT), cun las scolas da maturitad professiunala e cun las scolas medias commerzialas en il chantun Grischun organisescha l'uffizi per la furmaziun professiunala ina campagna da reclama per la maturitad professiunala. Dapertut infurmeschan placats tematics dal UFFT davart la carriera professiunala. Accumpagnada vegn questa acziun da differentas activitads ch'il chantun organisescha: Ina nova broschura cuntegna infurmaziuns generalas ed infurmescha davart las differentas purschidas en il chantun. Per ch'ina persuna giuvna possia far la maturitad professiunala sco cumplement da l'emprendissadi, dovri la prontezza dals manaschis d'emprendissadi, perquai che las emprendistas ed ils emprendists van in mez di per emna dapli a scola. Percunter profitan ils manaschis da scolaziun da la furmaziun generala pli profunda gist er tras il pensar interdisciplinar da lur emprendistas e da lur emprendists. L'uffizi per la furmaziun professiunala sa drizza en in'acziun a tut ils manaschis d'emprendissadi ed als furnescha infurmaziuns davart questa via da furmaziun. Occurrenzas d'infurmaziun vegnan organisadas da las instituziuns purschidras.

La finamira da la campagna è quella da motivar umans giuvens da tscherner questa via da furmaziun. Uschia po la quota da la maturitad professiunala vegnir augmentada vinavant ed il chantun Grischun resta sin ils emprims rangs.

Gremi: uffizi per la furmaziun professiunala

Funtauna: rg uffizi per la furmaziun professiunala

Data: 27.10.2008
Las prescripziuns da pestga vegnan adattadas

La regenza grischuna ha approvà e mess en vigur la revisiun parziala da las prescripziuns da pestga per il 1. da schaner 2009. Las adattaziuns èn necessarias pervia da la revisiun da la lescha federala davart la protecziun dals animals.

A partir dal 1. da schaner 2009 ston las pestgadras ed ils pestgaders preschentar in attest davart las enconuschientschas da la materia, sch'ellas vulan retrair ina patenta d'in onn u d'in mais. Questas novaziuns vegnan er actualisadas en las prescripziuns da pestga. En quest connex sa restrenscha la regenza d'inditgar en las prescripziuns da pestga las disposiziuns davart la protecziun dals animals ch'èn essenzialas per la pratica da pestga. Ultra da quai vegn adattada la mesira da la litgiva giaglia ch'ins po pigliar en il Rain alpin ed introducida ina mesira minimala da 24 centimeters. La finala vegnan abolids dus trajects da protecziun sin l'intschess dal Rain anteriur sco er dal Rain posteriur.

Projects da vias

La regenza ha approvà totalmain 365'000 francs per construir e per sanar ils suandants trajects da vias:

- via naziunala A13: lavurs d'impressari per la galaria dal guaud da Cassana

- via naziunala A13: lavurs d'impressari, guaud da Cassana - access da Nufenen

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 06.11.2008
La cumissiun tracta la dumonda davart l'intschess da la dismessa da rument

En la sessiun da december vegn il cussegl grond a discutar la revisiun parziala da la lescha introductiva tar la lescha federala davart la protecziun da l'ambient. Sut il presidi da Christoph Jaag ed en preschientscha da cusseglier guvernativ Claudio Lardi ha la cumissiun dal cussegl grond per ambient, traffic ed energia tractà e deliberà la fatschenta per mauns dal cussegl grond.

La finamira la pli impurtanta da la revisiun tenor la missiva è vegnida discutada en moda intensiva e per part cuntraversa, numnadamain da determinar l'entir chantun Grischun sco intschess per ruments chasans combustibels che vegnan surpigliads dal stabiliment per arder ruments (SAR) a Trimmis. Tut las corporaziuns per la gestiun da ruments dal chantun duain uschia vegnir obligadas tenor la lescha da consegnar ils ruments chasans combustibels al SAR a Trimmis. Per mitigiar la posiziun da monopol dal SAR a Trimmis che resulta da quai, pretenda ina minoritad da la cumissiun ch'i duai valair ina obligaziun da consegnar ruments al SAR a Trimmis mo sch'il pretsch per surpigliar ils ruments n'è betg pli aut che quel en stabiliments vischins extrachantunals. Ina discussiun detagliada ha er chaschunà la dumonda areguard la furmaziun dals pretschs dal SAR a Trimmis. En quest connex è vegnida crititgada la mancanza cumpletta dad elements da cumpensaziun dal martgà liber. Dal rest ha la cumissiun - suenter avair discutà detagliadamain il project - suandà las propostas da la regenza.

Gremi: cumissiun per ambient, traffic ed energia

Funtauna: rg cumissiun per ambient, traffic ed energia

Data: 07.11.2008
Nov president per la cumissiun dal cussegl grond per politica da stadi e strategia

A chaschun d'ina sesida ordinaria da la cumissiun per politica da stadi e strategia (CPSS) ha il deputà Ernst Nigg demissiunà sco president. A sia plazza ha la cumissiun elegì unanimamain Jon Domenic Parolini da Scuol sco president. Ernst Nigg vegn a restar commember da la cumissiun. Il tractandum principal è stà il program annual 2009 ch'è vegnì discutà en preschientscha dal president da la regenza Stefan Engler.

Gremi: cumissiun per politica da stadi e strategia

Funtauna: rg cumissiun per politica da stadi e strategia

Data: 13.11.2008
Las cumissiuns predeliberantas proponan trais ulteriuras fusiuns da vischnancas al cussegl grond

En la sessiun da december 2008 vegn il cussegl grond a tractar trais ulteriuras fusiuns da vischnancas. I sa tracta concretamain da la fusiun da las vischnancas da Praden e da Tschiertschen a la vischnanca da Tschiertschen-Praden, da la fusiun da las vischnancas dad Andeer, da Pignieu e da Clugén a la vischnanca dad Andeer e da la fusiun da las vischnancas da Flond e da Surcuolm a la vischnanca da Mundaun. La regenza propona al cussegl grond en trais missivas separadas da metter en vigur las fusiuns per il 1. da schaner 2009.

Las cumissiuns predeliberantas ch'èn vegnidas incaricadas cun la predeliberaziun da questas trais fusiuns e che vegnan presidiadas da la deputada Clelia Meyer Persili (Praden / Tschiertschen), da la deputada Barbara Castelberg-Fleischhauer (Andeer / Pignieu / Clugén) e dal deputà Martin Candinas (Flond / Surcuolm) han predeliberà las missivas respectivas da la regenza per mauns dal cussegl grond en preschientscha dal cusseglier guvernativ Martin Schmid sco er da represchentantas e da represchentants da las autoritads da las vischnancas pertutgadas. En quest connex han tut las trais cumissiuns concludì unanimamain da proponer al cussegl grond la fusiun da las vischnancas menziunadas.

Sch'il cussegl grond suonda las recumandaziuns da sias cumissiuns predeliberantas ed approvescha medemamain questas trais fusiuns da vischnancas, sa reducescha il dumber da vischnancas en il Grischun - resguardond las fusiuns da vischnancas ch'èn gia vegnidas concludidas pli baud quest onn - da 203 a 190 per il cumenzament da l'onn 2009.

Infurmaziuns:

Fusiun Praden-Tschiertschen:

presidenta da la cumissiun Clelia Meyer-Persili, tel. 079 524 39 49

Fusiun Andeer, Pignieu, Clugén:

presidenta da la cumissiun Barbara Castelberg-Fleischhauer, tel. 078 620 69 86

Fusiun Flond-Surcuolm: president da la cumissiun Martin Candinas, tel. 078 841 66 86

Gremi: cumissiuns predeliberantas per fusiuns da vischnancas

Funtauna: rg cumissiuns predeliberantas per fusiuns da vischnancas

Data: 14.11.2008
La regenza beneventa ils plans da fundar ina reserva da bilantscha per l'agricultura

La regenza grischuna beneventa da princip l'intenziun dal cussegl federal da fundar ina reserva da bilantscha che serva a finanziar mesiras accumpagnantas a favur da l'agricultura. Cun fixar ina nova basa legala en la lescha d'agricultura duai vegnir preparada concretamain la finanziaziun da mesiras accumpagnantas per il cas ch'i dat in eventuala convenziun da commerzi liber cun l'Uniun europeica (UE) en il sectur da victualias ed en il sectur agricul u per il cas ch'i dat ina nova cunvegna cun l'organisaziun mundiala da commerzi (OMC).

La regenza scriva en sia consultaziun a la confederaziun ch'ella saja cuntenta che las mesiras accumpagnantas vegnian consideradas sco necessarias, sche la convenziun da commerzi liber cun la UE u sch'ina cunvegna cun la OMC vegnan effectivamain concludidas. Il cussegl federal signaliseschia uschia ch'el piglia serius ils quitads da l'agricultura. Dentant è la regenza da l'avis che la finanziaziun concreta na saja insumma betg garantida. I saja plinavant da spetgar ch'ils plans da fundar ina reserva da bilantscha na vegnian betg ad esser suffizients per minimar las influenzas negativas considerablas ch'ina eventuala convenziun da commerzi liber vegn ad avair sin ils manaschis purils. Ultra d'ina finanziaziun garantida pretenda uschia la regenza ulteriurs meds finanzials che duain ir exclusivamain a favur da l'agricultura. Cun distribuir ils daners duai la finala er vegnir tegnì quint da las circumstanzas regiunalas.

Da vischnancas e da regiuns

Tenna:

Per sanar il chanal d'allontanament d'aua Rütigada vegn garantida a la vischnanca da Tenna ina contribuziun chantunala da maximalmain 27'840 francs.

Alvaschagn:

La revisiun parziala da la constituziun dal circul d'Alvaschagn dals 28 da settember 2008 vegn approvada.

Domat:

La revisiun parziala da la constituziun da la vischnanca burgaisa da Domat vegn approvada.

Contribuziuns chantunalas a differentas instituziuns

Promoziun da l'integraziun:

Per finanziar projects d'integraziun ha la regenza concedì ina contribuziun da 117'000 francs. L'onn 2008 survegnan en tut 11 projects ina contribuziun da promoziun per l'integraziun sociala da persunas estras che vivan en il chantun Grischun.

Almanacco Mesolcina e Calanca:

L'ediziun dal "Almanacco Mesolcina e Calanca 2009" vegn sustegnida cun ina contribuziun da 6'000 francs.

Projects da vias

La regenza ha approvà totalmain 620'000 francs per construir e per sanar ils suandants trajects da vias:

- A13, A28, vias chantunalas: divers tunnels, furniziun da cumponentas da video

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 20.11.2008
In luf en la Val Müstair - il terz luf en il chantun Grischun

Suenter che l'existenza d'in segund luf ha pudì vegnir confermada avant bundant in mais en Surselva, è ussa avant maun la cumprova segira dal DNA d'in luf en la Val Müstair. Il cumenzament da november èn dads en egl ad in guardiaselvaschina fastizs suspectus en ina val laterala da la Val Müstair. Actualmain sa chatta il luf anc en la val. Gia l'enviern passà avevan ins suspectà ch'in luf saja en la val, perquai che differents animals selvadis eran vegnids stgarpads. Fin ussa n'èn vegnidas annunziadas naginas perditas d'animals da chasa. L'analisa dal DNA ch'è vegnida fatga a l'universitad da Losanna conferma la spezia "canis lupus" ubain "luf". Per il mument na poi dentant betg anc vegnir inditgà, sch'i sa tracta d'in animal masculin u d'in animal feminin.

Gremi: uffizi da chatscha e pestga dal Grischun

Funtauna: rg uffizi da chatscha e pestga dal Grischun

Data: 26.11.2008
Da vischnancas e da regiuns

Vaz: La revisiun parziala da la planisaziun locala "Sporz" e "Hotel Dieschen" da la vischnanca da Vaz dals 16 da december 2007 vegn approvada.

Ziràn-Reschen: La regenza ha approvà ils novs statuts da la vischnanca burgaisa da Ziràn-Reschen dals 29 da settember 2008.

Contribuziuns chantunalas a differentas instituziuns

Fond per agid d'urgenza: Or dal fond per agid d'urgenza da la cassa per donns elementars dal Grischun vegn pajada al cumin-baselgia da Sta. Maria i.C. ina contribuziun da 25'000 francs per reparar il mir da sustegn.

Promoziun da la cultura: Per il project "Der sprechende Ochse. Mensch-Tier-Beziehungen in Sagen der Alpen" survegn dr. Ursula Brunold-Bigler, Zizers, ina contribuziun da 10'000 francs.

Waldhaus Flims Mountain Resort SA: Per cumprar nov material da curling survegn la Waldhaus Flims Mountain Resort SA ina contribuziun da maximalmain 91'000 francs or dal fond da sport.

Associaziun grischuna da ballape: Per furmar ils novs teams U14 / U15 survegn l'associaziun grischuna da ballape ina contribuziun da maximalmain 15'000 francs or dal fond da sport.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 27.11.2008